  Майя Бывальцева 8-13 пӧсьтолэзе Ижкарысь Киров нимо паркысь фан-зонаын Удмуртиысь кун филармонилэн «Музыка летом 2019» фестивалезлэн концертъёсыз ортчозы. Со сярысь ужъюртлэн пресс-службаез ивортэ. 8-тӥ пӧсьтолэзе учкисьёсты «Шулдыр ӝыт» ансамбльысь кырӟасьёс, «Италмас» но «Танок» ансамбльысь кырӟасьёс но эктӥсьёс шулдыртозы. Кутсконэз 19 часын. (0+) 9-тӥ пӧсьтолэзе Ижкарын улӥсьёслы но куноослы крезьгуро кузьым кузьмалозы калык инструментъёсъя «Золотая мелодия» оркестр но филармониысь солистъёс. Программаын «Jamaika», «Беловежская пуща», «Ricchi e Poveri», Максим Дунаевский но мукет тодмо кырӟанъёсъя попурри. Кутсконэз 19 часын. (0+) 10-тӥ пӧсьтолэзе «Арсенал-Бэнд» оркестр Оpen air Fun&Jazz программазэ возьматоз. Программаын «Я люблю буги вуги», «Rock steady», «Feel so good» но мукетыз. Кутсконэз 19 часын. (0+) 11-тӥ пӧсьтолэзе крезьгурез яратӥсьёслы IzhJazzNight программа дасямын. Кутсконэз 21 часын. (18+) 12-тӥ пӧсьтолэзе Удмуртиысь симфони оркестр но Академ хор капелла пӧртэм дауръёсысь произведениосты быдэстозы. Программаын В. А. Моцарт, Дж. Россини, Дж. Верди, И. Штраус, П. Чайковский, С. Прокофьев, К. Орф. Кутсконэз 19 часын. (0+) 13-тӥ пӧсьтолэзе нылпиослы ужрадъёс чакламын. 11 часын «Золтая мелодия» оркестр «Бременские музыканты» выжыкылэз шудоз. 13 часын симфони оркестрез кылзыны луоз. (0+) 11-тӥ пӧсьтолэзе чаклам ужрадэ (500 манет) сяна, билетлэн дуныз 200 манет. Со сяна, фестивальлэн ужрадъёсыз вузкаронъя но шулдыръяськонъя «Столица» центрын но радъяськозы. Покчиарняосы 19 часын кыкетӥ этажын Удмуртиысь симфони оркестрлэн концертъёсыз ортчозы. Пыронэз эркын. 13-тӥ куарусёнозь Удмуртиысь кивалтэтлэн юртэз вӧзысь ротондаын вирнуналъёсы, покчарняосы но удмуртарняосы 18 часысен 20 часозь эктонъя но шулдыръяськонъя программаос радъяськозы. Отчы «Арсенал-Бэнд» но «Золотая мелодия» оркестръёс, «Италмас» но «Танок» ансамбльёс пыриськозы. Пыронэз эркын. 29-тӥ гудырикошконозь филармонилэн скверысьтыз шатёрын пуксёнъёсы но покчиарняосы 18 часын Москваысь филармонилэсь тужгес яркыт концертъёссэ возьматъялозы. Со сяна, 17-29 инвожое отын ик П. И. Чайковский нимо XVI калыккуспо конкурсысь меӵак возьматонъёс мынозы. Пыронэз эркын. Тодэ вайытом, инвожое «Музыка летом 2019» фестиваль Удмуртиысь филармонилэн юртаз ортчоз.  Тегъёс: Лулчеберет Ижкар Удмуртия Филармония паркъёс крезьгур  